Príloha 2
Monitorovanie Stabilizačného násypu v údolí Handlovky
Monitorovanie Stabilizačného násypu (SN) v údolí Handlovky v roku 2015 zabezpečovala na základe výsledku verejného obstarávania spoločnosť Banské projekty, spol. s r. o. (Hagara et al., 2015). Realizované merania nadviazali na súbor meraní, zabezpečený na jednotlivých monitorovacích objektoch tohto vodohospodárskeho diela, v predchádzajúcom období. Výsledky týchto meraní sú spracované v správe pozostávajúcej z troch samostatných častí. Doplnkom k uvedeným meraniam sú výsledky režimových pozorovaní vo vybudovaných piezometrických vrtoch. Hlavné poznatky z predložených správ, spoločne s hodnotením režimových pozorovaní, sú obsahom predkladanej prílohy.

Výsledky monitorovania Stabilizačného násypu v údolí Handlovky v roku 2015
1. Meranie priečnych deformačných javov prekrytého profilu Handlovky a prítoku Nepomenovaného potoka za rok 2015 (spracované podľa Hagaru et al., 2015)
Konštrukcia „prekrytia“ pozostáva z vonkajšieho nosného železobetónového skeletu a z vnútorného ochranného panciera s kruhovým prierezom. Tento má funkčný ochranný charakter a zabraňuje unikaniu vody z recipientu cez betón nosnej konštrukcie do násypu.

Pravidelné prehliadky oceľového potrubia podávajú informáciu o jeho celistvosti, resp. stupni korózie. Na nosnú aktuálnu schopnosť železobetónového skeletu nedávajú prehliadky priamu odpoveď. Túto možno odvodiť z merania skutočných priečnych rozmerov potrubia a hlavne ich zmien.

Na meranie priečnych deformácií potrubia bol podobne ako po minulé roky použitý jednoúčelový konvergometer, ktorý umožňuje merať priečne rozmery s presnosťou
+/- 0,05 mm. V celej dĺžke prekrytia je vybudovaných 48 meracích staníc, v ktorých sa periodicky zisťujú priečne a zvislé rozmerové zmeny svetlého profilu. Každá skupina meraní pozostáva z dvoch meraní s pootočeným konvergometrom o 90º okolo pozdĺžnej osi. V roku 2015 bolo na meracích staniciach vykonané jedno meranie. V súvislosti s realizáciou meraní treba upozorniť na skutočnosť, že s postupom času dochádza v dôsledku korózie a kalcifikácie meraných dotykových terčov k nárastu strednej chyby merania.
V procese merania bola zisťovaná presná dotyková teplota meraného materiálu a presná teplota ovzdušia v potrubí. Súčasťou merania deformácií bolo aj mapovanie obrysov dutín medzi betónom a pancierom.

Z porovnania nameraných výsledkov s predchádzajúcou etapou vyplývajú nasledujúce závery:

· deformácia oceľového potrubia sa postupne, v dôsledku sadania „objektu prekrytia“ od priťažovania násypom, začína zreteľne prejavovať;
· namerané hodnoty v smere horizontálnom (ako záporné) a vertikálnom (ako kladné) majú rastúcu tendenciu. Zápornú hodnotu má 57 % výsledkov a kladnú hodnotu 43 % výsledkov. Veľkosť deformačných zmien nad 1,5 mm prekračuje 10 % výsledkov a zmien nad 1,0 mm prekračuje 22 % výsledkov. V intervale -0,5 až +0,5 mm sa nachádza 48 % výsledkov;
· na základe analýz a štatistického spracovania výsledkov vykonaných meraní vyplýva, že príčinou nameraných zmien priemerov panciera je okrem teploty vzduchu a panciera nepravidelné rozloženie vzduchových medzier za pancierom, tlak vzduchu, nárast pozdĺžnej krivosti potrubia a lokálne priehyby železobetónovej nosnej konštrukcie.
2. Meranie pohybov podložia v roku 2015 (spracované podľa Hagaru et al., 2015)

Body, indikujúce smerové a výškové pohyby podložia násypu, sú stabilizované v revíznych šachtách na betónovej podestovej doske „prekrytia“ oceľovými klincami s pologuľatou hlavou a centračným znakom. Pole indikačných výškových bodov pozostáva v súčasnosti zo šiestich čapových, resp. klincových značiek, osadených na vtokovom objekte Handlovky (bod VH), vtokovom objekte Nepomenovaného potoka (bod VNP), výtokovom objekte Handlovky (VO) a po jednom v troch revíznych šachtách OŠ1, OŠ2 a OŠ3.
Metodicky meranie v roku 2015 nadväzovalo na predchádzajúce roky a predstavovalo 52. kontrolné meranie. Polohovo i výškovo sa meria najexponovanejší indikačný bod na výtokovom objekte. Výškovo sa merajú všetky hlavné indikačné body na „prekrytí.“ Z nameraných výsledkov vyplýva:
· Medzný pozdĺžny posun 
Mu/2015 =
-36 mm;
· Medzný priečny posun
Mv/2015 =
(45 mm;

· Medzný pokles VO

Mh/2015 =
-58 mm;

· Poloha hlavného indikačného bodu VO v roku 2015, pri porovnaní s jeho polohou v roku 1991, vykazuje zmenu v priečnom smere +7,2 mm a v pozdĺžnom smere
-12,9 mm. Pri porovnaní s rokom 2014 došlo v priečnom smere k zmene o -0,3 mm a v pozdĺžnom smere (v smere toku) o -0,4 mm;

· Indikačné body OŠ1, OŠ2, OŠ3 aj s prihliadnutím k nárastu priečnych trhlín na potrubí, nepresahujú veľkosťou a smerom pozdĺžny posun bodu VO;

· Hodnoty horizontálnych posunov všetkých indikačných bodov majú bezpečný odstup od uvedených medzných posunutí;

· Oproti predchádzajúcemu roku bol zaznamenaný pokles na bodoch VO (-0,7 mm), OŠ1 (-1,8 mm) a OŠ3 (-2,0 mm), na indikačnom bode VH bol pozorovaný vzostup o +0,1 mm a VNP zostal bez pohybu;

· Indikačný bod OŠ2 klesol v porovnaní s rokom 2014 o 5,0 mm (hodnota poklesu nebola získaná meraním, ale iba extrapoláciou z poklesov za minulé roky);

· Poklesy všetkých hlavných indikačných bodov majú zatiaľ bezpečný odstup od medzných poklesov;

· Teleso SN vrátane prekrytia Handlovky a Nepomenovaného potoka nevykazuje okrem sadania podložia v okolí bodu OŠ2 (sútokový objekt) žiaden významný pohyb, resp. posun.

Podľa Hagaru et al., (2015) z uvedeného vyplýva, že teleso násypu ako celok je v súčasnosti stabilné a bezpečné.

Pohyby všetkých indikačných bodov na vtokových objektoch, výtokovom objekte a šachtách v podloží SN, v pozdĺžnom smere možno považovať prakticky za nulové. Priečne pohyby indikačných bodov OŠ1, OŠ2 a OŠ3 v šachtách sú z hľadiska stability bezvýznamné. Veľkosť sadania hlavných indikačných bodov v podloží pod násypovým telesom, okrem bodu OŠ2, prebieha v medziach pružno-plastických a nachádza sa v dostatočne veľkej tolerancii od medzného stavu konečného pretvárania podložia. Výskyt priečnych trhlín na dne oboch potrubí prekrytia poukazuje na nutnosť systematického monitorovania, ich výskytu, lokalizácie počtu a šírky. Ich výskyt poukazuje na nerovnomerné klesanie podložia. Ich symetria vylučuje vodorovný – priečny pohyb potrubia. Od roku 2002 sa naviezlo z bane na stabilizačný násyp viac ako 500 tisíc m3 banskej hlušiny a iných materiálov.
S ohľadom na uvedené skutočnosti bude nutné vykonať nové zameranie reliéfu SN, ktoré sa stane podkladom pre vyhodnotenie odvádzania zrážkových vôd z povrchu násypu a nové stabilitné posúdenie celého telesa stabilizačného násypu so zvláštnym dôrazom na konštrukciu prekrytého profilu Handlovky, potrubnej časti so železobetónovým skeletom, ktoré predstavujú rozhodujúci statický prvok pre stabilitu celého telesa stabilizačného násypu.

V najbližšom čase je potrebné vykonať výpočet medzného sadania indikačného bodu OŠ2 (sútokový objekt), so zohľadnením navážok navážaných po roku 2005.

Bezpodmienečne bude nutné obnoviť merania množstva vody vytekajúcej z hlavného drénu v starom koryte Handlovky v pôvodných časových intervaloch (prípadne kontinuálne automatickým prietokomerom).

Osobitný dôraz kladieme na pravidelnú údržbu prekrytého profilu potrubia, vyčistenia komôr revíznych šácht a zamedzeniu využívania tohto priestoru ako divokej skládky odpadu, ako je tomu v súčasnosti.

Bude potrebné definovať medzné deformačné hodnoty na nastávajúce roky. Technicko-bezpečnostné kritériá boli odvodené len do roku 2010 a pre ďalšie roky nie sú medzné deformačné hodnoty definované.
3. Správa o stave potrubí Handlovky a Nepomenovaného potoka - spracované podľa Hagaru et al.,(2015)
Na základe obhliadky, uskutočnenej v októbri 2015, neboli v porovnaní s predchádzajúcim rokom zistené výraznejšie zmeny v počte a rozsahu materiálových porúch. V roku 2012 bol zaznamenaný náznak vznikajúcej trhliny v hornej časti pravého potrubia v staničení 835 – OŠ 3. Stav vznikajúcej trhliny je stabilizovaný, bez výraznejšieho progresu. Určité zmeny boli zaznamenané v kvalitatívnej závažnosti týchto porúch, najmä v intenzite a hĺbke korózie. V roku 2015 mala dĺžka trhlín na porušených zvaroch, oproti predchádzajúcim rokom, mierne narastajúcu alebo ustálenú veľkosť. Presné porovnanie na niektorých zvaroch bolo možné len voči roku 2011, pretože značky z predchádzajúcich rokov boli v dôsledku prívalových dažďov z augusta 2010 a následného vysokého stavu znečistenej vody a prudkého toku v potrubí zničené.

Počas prehliadky potrubia boli zistené nasledujúce dôležité skutočnosti:
· Objekty „Prekrytie tokov Handlovky a Nepomenovaného potoka“ plnia v plnom rozsahu projektom určenú funkciu prevádzajúceho potrubia;

· Priečna a pozdĺžna priestorová tuhosť oceľovobetónovej konštrukcie „prekrytia“, významne stabilizuje zemné násypové teleso – Stabilizačný násyp;

· Priečne trhliny na dne oceľového potrubia indikujú pozície so zvýšenou pozdĺžnou deformačnou aktivitou – pozdĺžnym zakrivovaním (priehyb);
· Trhliny a skorodované zvary zistené pri prehliadkach potrubia zatiaľ neovplyvňujú statickú únosnosť železobetónového skeletu;

· Indikačný bod v šachte OŠ2 na dolnej podeste je do výšky 1,5 m zasypaný. Meranie poklesu indikačného bodu nebolo v rokoch 2014 a 2015 možné uskutočniť;

· V staničení 51 NP bol zistený silný prítok tlakovej vody do potrubia (v roku 2014);

· V staničení 521, Ľavé potrubie Handlovky, bol zistený silný prítok vody (v roku 2014);

· Klesanie sútokového objektu a výtok tlakovej vody v st. 521 a st. 51 majú spoločnú príčinu – „intenzívnejšie sadanie sútokového objektu voči okolitým objektom“;
· Vo viacerých staničeniach sa vyskytuje rozsiahla plošná korózia potrubia;
· Výskyt vody z oboch strán potrubia spôsobuje koróziu hlavnej pozdĺžnej výstuže železobetónového skeletu, v dôsledku čoho sa významnou mierou skracuje životnosť betónového skeletu Handlovky a Nepomenovaného potoka.

V dôsledku skutočností uvedených v jednotlivých bodoch je nutné skonštatovať, že lokálne úseky potrubného skeletu Handlovky a Nepomenovaného potoka sa v oblasti Sútokového objektu dostali do kritického stavu.
4. Výsledky režimových pozorovaní v roku 2015 (spracované podľa výsledkov režimových meraní V. Holúbka, 2015)
Merania zmien hĺbky hladiny podzemnej vody sa vykonávali na sieti vertikálnych vrtov. Z pôvodného počtu 59 vrtov bolo v roku 2015 funkčných 37. Merania sa vykonávali s frekvenciou 2 až 4-krát za mesiac (35 meraní v 25 vrtoch) a na časti vrtov cca 1-krát mesačne (9 meraní v 12 vrtoch).
Oproti roku 2014 priemerná hĺbka hladiny podzemnej vody klesla o 0,64 m a v roku 2015 dosahovala hĺbku 7,94 m pod terénom. Maximálne kolísanie HPV bolo zaznamenané vo vrte PV-19A (7,31 m), naopak, najmenšie zmeny boli zaznamenané vo vrtoch H-6, NV-109, NV-111, MP-1, H-4, PV-109, NV-112, PV-4 a NV-14 (v intervale 0,05 až 0,5 m). vrty      NV-111, H-4 a PV-109 boli počas viacerých meraní suché, najčastejšie vrt PV-109 (až 25 krát z 35 meraní). V devätnástich vrtoch boli zmeny hĺbky hladiny podzemnej vody počas roka 2015 menšie ako 1 m. Podobný stav je v hodnotenom území možné pozorovať už dlhšiu dobu a indikuje zhoršujúci sa technický stav pozorovacej siete piezometrických vrtov. Podzemná voda v prostredí deponovaného materiálu prestáva komunikovať s pozorovanou vodou v piezometrických vrtoch. Z tohto dôvodu pripúšťame, že údaje o hĺbke hladiny podzemnej vody môžu byť vo viacerých prípadoch skreslené.
Z hľadiska hydrogeologických pomerov SN zohrávajú významnú úlohu záchytné priekopy. Ich úlohou je zachytávanie povrchových vôd smerujúcich z okolia do telesa SN a zabránenie ich vnikaniu do násypu. Ide o pravostrannú priekopu, situovanú medzi štátnou cestou a okrajom násypu a tri ľavostranné priekopy. V súčasnosti je priekopa pri hlavnej ceste v strednom úseku nefunkčná. Zanesená je metrovou vrstvou násypového hlušinového materiálu. Medzi ďalšie významné objekty, ktoré zabezpečujú odvádzanie vody z telesa SN, patria odvodňovacie drény (hlavný a vedľajšie), avšak registrácia výtokových množstiev odtekajúcej vody sa od roku 2010 nevykonáva, pretože ich technický stav to neumožňuje.

